**SRDCE DOBROVOĽNÍKA 2019**

V mesiaci december majú svoj aj dobrovoľníci. Preto Centrum voľného času  v Žiari nad Hronom – Infobod o dobrovoľníctve usporiadalo 19.12.2019 už 3.ročník oceňovania dobrovoľníkov v našom meste – **Srdce dobrovoľníka 2019**. Podujatie sa konalo pod záštitou primátora mesta Žiar nad Hronom Mgr. Petra Antala, ktorý osobne odovzdal ocenenia dobrovoľníkom a dobrovoľníčkam.

Snahou Mesta Žiar nad Hronom a Centra voľného času v Žiari nad Hronom, ako Infobodu o dobrovoľníctve je poďakovať a oceniť ľudí, ktorých dobrovoľná práca je výnimočná, vysoko prospešná a ktorí sú inšpiratívnym príkladom aj pre ostatných.  Takto môžeme zvýšiť status dobrovoľníctva v očiach verejnosti, jeho prestíže, ale aj samotný rozvoj dobrovoľníckych aktivít.

Nominovaných a ocenených bolo 12 dobrovoľníkov: Jaroslava Kánová, Mgr. Martina Boboková, Mária Stropková a Karol Čalovský, Kristína Mazúrová a Ivana Hudecová, Lívia Kráľová a Kristína Gutyánová, Jana Mackovičová, Martin Čamaj, Doc.Dr.Ing. Milan Škrobian CSc, pani učiteľka Mgr. Anna Čamajová so svojim kolektívom terajších piatakov zo ZŠ s MŠ Štefana Moysesa v Žiari nad Hronom. Oblasti, ktoré na poli dobrovoľníctva prevládajú sú sociálne a zdravotnícke služby, kultúra a umenie. V tomto treťom ročníku sme ocenili prvýkrát kategóriu Mladý dobrovoľník do 30 rokov a Seniorská dobrovoľníčka, Seniorský dobrovoľník.

Oceneným dobrovoľníkom a dobrovoľníčkam sme verejne poďakovali, motivovali ich a ukázali verejnosti, že si dobrovoľnícku prácu nesmierne vážime. Ochota pomáhať jeden druhému predurčuje morálne hodnoty našej spoločnosti.

Všetkým nominovaných srdečne blahoželáme a vyjadrujeme úprimné ĎAKUJEME.

                                                                         DOBRO NEPOČKÁ.

Kolektív zamestnancov CVČ v Žiari nad Hronom